Resolutsioon [1]

olukorra kohta Mauritaanias

AKV-ELi parlamentaarne ühisassamblee,

- tulles kokku 25.– 28. novembril 2008 Port Moresbys (Paapua Uus-Guinea);

- võttes arvesse kodukorra artikli 17 lõiget 2;

- võttes arvesse Aafrika Liidu põhikirja sätteid, 2000. aasta juunikuu Lomé deklaratsiooni ja Aafrika Liidu rahu- ja julgeolekunõukogu loomist käsitlevat protokolli valitsuse põhiseadusevastaste muudatuste kohta;

- võttes arvesse rahu- ja julgeolekunõukogu tehtud otsuseid ning selle 144. ja 151. istungit;

- võttes arvesse ÜRO julgeolekunõukogu 20. augusti 2008. aasta avaldust;

- võttes arvesse Lääne-Aafrika riikide majandusühenduse (ECOWAS), Euroopa Liidu ja Rahvusvahelise Frankofoonia Organisatsiooni avaldusi ja resolutsioone;

- võttes arvesse Cotonou lepingu artikli 96 alusel avatud konsultatsioone;

- võttes arvesse kommünikeed, mis võeti vastu 21. novembril 2008. aastal Addis Abebas toimunud Mauritaania olukorda käsitleval konsulteerimiskohtumisel, kus osalesid Araabia Riikide Liiga, ÜRO, Islami Konverentsi Organisatsioon, EL ja Aafrika Liit;

- võttes arvesse 7.– 11. oktoobril 2008. aastal teabe kogumise eesmärgil Mauritaania Islamivabariiki külastanud AKV suursaadikute komitee aruannet;

- võttes arvesse Mauritaania rahvusassamblee 14. septembri 2008. aasta resolutsiooni,

A. arvestades, et 6. augustil 2008. aastal kukutas kindral Mohamed Ould Abdel Azizi juhitav sõjaline hunta Mauritaania Islamivabariigi presidendi šeik Sidi Mohamed Ould Abdallahi;

B. arvestades, et riigi majanduslik ja sotsiaalne olukord on katastroofiline ning et areng tagab kõige paremini demokraatia edu;

C. arvestades, et president Abdallahi valiti demokraatlikult 2007. aasta aprillis demokraatliku üleminekuprotsessi lõpus, mida tervitasid eeskujuna rahvusvaheline üldsus ja mida tõendasid Euroopa Liidu valimiste vaatlemise missioon ja Euroopa Parlamendi delegatsioon;

D. arvestades ELi-poolset demokraatliku ülemineku toetust ning 10. Euroopa Arengufondi raames ettenähtud 156 miljoni euro suurust toetusprogrammi perioodiks 2008–2013, mis täiendavad juba antavat abi, ja alates 1985. aastast abina eraldatud 335 miljonit eurot;

E. arvestades, et Mauritaania on Euroopa-Vahemere piirkonna partnerluse ehk teisisõnu Barcelona protsessi liige ning osales 13. juulil 2008 Pariisis toimunud Vahemere tippkohtumisel;

F. arvestades, et kuigi valitsuse vahetus toimus ilma verevalamiseta, vahistati president Abdallahi ja mitmed teised poliitikategelased ning et president Abdallahit ei ole ikka veel vabastatud;

G. arvestades, et hunta moodustas nn kõrgema riiginõukogu ning et kõnealuse nõukogu esimees kindral Mohamed Ould Abdel Aziz määrati nn põhiseadusliku määrusega riigipeaks;

H. arvestades, et põhiseaduslikul määrusel, milles hunta määratleb oma volitused ja mis võimaldab tal valitseda dekreedi alusel, puudub õiguslik alus;

I. arvestades, et kõrgem riiginõukogu määras peaministri;

J. arvestades, et raskused Mauritaanias olid riigipöörde ajal poliitilise iseloomuga ja seega oleks need olnud võimalik lahendada rahumeelsel viisil ning poliitiliste vahendite ja dialoogi abil;

K. arvestades, et hoolimata kõnealustest raskustest on Mauritaania teinud märkimisväärseid edusamme äärmiselt tundlikes sisepoliitika küsimustes, nagu pagulaste tagasipöördumine, orjuse kaotamine ja meedia liberaliseerimine, ning et see on hea märk tugevalt juurduva demokraatia võimalikuks väljakujundamiseks;

L. arvestades, et kõikide poliitiliste jõudude vahel on vaja avatud arutelu, et luua põhiseadusliku korra taastamise vahendid ning täidesaatva ja seadusandliku võimu vahelist tasakaalu juhtivad mehhanismid, et tagada põhiseaduse raames presidendi ja parlamendi vaheline nõuetekohane tasakaal ja vajalik poliitiline stabiilsus ilma sõjaliste jõudude sekkumiseta;

M. arvestades mitmeid kriisi lõpetamise ja põhiseadusliku korra taastamise vahendeid, mille on esitanud poliitilised jõud ja kodanikuühiskond, eelkõige demokraatliku opositsiooni ettepanekut ja rahvusassamblee esitatud ülemineku tegevuskava;

N. arvestades julgeolekuprobleeme Saheli-Sahara riikides, mis annavad elujõudu terrorismile, piiriülesele kuritegevusele ning relvade ja narkootikumi salakaubaveole ning avaldavad destabiliseerivat mõju allpiirkonna riikidele;

O. arvestades Mauritaania rolli kõnealuste probleemide vastu võitlemisel;

P. arvestades rahvusvahelise üldsuse, eriti AKV riikide rühma, ECOWASi, Aafrika Liidu, ELi, Araabia Liiga ja ÜRO väljendatud hukkamõistu riigipöördele ning Aafrika Liidu ja Rahvusvahelise Frankofoonia Organisatsiooni otsust peatada kuni demokraatia taastamiseni Mauritaania liikmesus;

Q. arvestades, et 22. septembril 2008 esitas Aafrika Liit huntale ultimaatumi taastada põhiseaduslik kord ja ennistada tingimusteta ametisse šeik Sidi Mohamed Ould Abdallahi 6. oktoobriks 2008;

R. arvestades, et sõjaväeline hunta lükkas ultimaatumi tagasi ning et teisipäeval, 7. oktoobril 2008, kutsus Aafrika Liidu komisjon Aafrika Liidu liikmesriike mitte tunnustama Mauritaania putšiste;

S. arvestades konsulteerimise alustamist Euroopa Liidu ja Mauritaania vahel kooskõlas Cotonou lepingu artikliga 96, millega nähakse niisugune konsulteerimine ette juhul, kui üks lepingupool leiab, et teine lepingupool ei ole täitnud kohustust austada inimõigusi, demokraatia põhimõtteid ja õigusriiki;

T. arvestades, et Maailmapank peatas 175 miljoni USA dollari ulatuses abi andmise Mauritaaniale, et abi andmise peatamine mõjutab ligikaudu 17 Mauritaania riiklikku projekti ja riigi osalust Maailmapanga piirkondlikes projektides, muu hulgas seoses maaelu arengu, tervishoiu, hariduse ja infrastruktuuriga (näiteks tee-ehitus);

U. arvestades, et politsei kasutas vägivalda, selleks et ajada laiali koalitsioonierakondade korraldatud keelatud meeleavaldused, kus nõuti president Abdallahi ennistamist,

1. mõistab hukka Mauritaania presidendi ja valitsuse kukutamise relvajõudude poolt ning rõhutab, et demokraatlikult loodud institutsioone tuleb austada; avaldab kahetsust kõnealuse tagasilöögi üle, võttes arvesse märkimisväärseid edusamme, mis tehti Mauritaanias viimastel aastatel seoses demokraatia arengu ja õigusriigiga;

2. märgib võimult kõrvaldatud president šeik Sidi Mohamed Ould Abdallahi viimist tema kodukülla, kus teda hoitakse koduarestis, ning nõuab jätkuvalt tema kohest ja tingimusteta vabastamist;

3. kutsub Mauritaania ametiasutusi üles austama inimõigusi, sealhulgas sõna-, ühinemis- ja kogunemisvabadust;

4. väidab, et laiapõhjalised konsultatsioonid on ainus vahend, mis aitab kriisi lõpetada ja võimaldab demokraatlikel institutsioonidel taas täita oma ülesandeid, sealhulgas kasutada parlamendil täielikult oma eelisõigusi;

5. palub valitsevatel sõjaväevõimudel koostada viivitamata ajakava põhiseadusliku korra ja demokraatlike institutsioonide taastamiseks ning muuta sõjaväevõimude jaoks võimatuks valimistel kandideerimine;

6. palub vastavalt kõikidel Mauritaania poliitikategelastel luua niisugusteks konsultatsioonideks viivitamata asjakohane raamistik;

7. tervitab Euroopa Liidu ja Mauritaania valitsevate võimude vahel alanud konsultatsioone ning palub Euroopa Komisjonil esitada parlamentaarsele ühisassambleele regulaarselt eduaruandeid artikli 96 alusel läbiviidavate konsultatsioonide ja ajakava koostamise kohta põhiseadusliku korra taastamiseks, kuid avaldab kahetsust, et selles osas ei ole toimunud märgatavat edu;

8. tervitab Aafrika Liidu teadaannet, et ta esitab konkreetsed ettepanekud, pidades silmas, et Mauritaania kõrgem riiginõukogu lükkas ultimaatumi tagasi;

9. palub Aafrika Liidul ja ELil uurida kõiki sihtsanktsioone, mida võiks sõjaväeliste putšistide vastu kehtestada (reisikeeld, varade külmutamine jms), kui lähitulevikus ei võeta kohustuseks koostada asjakohane ja usutav kava kriisi lõpetamiseks ja põhiseadusliku korra taastamiseks, kuid mitte võtta samme, mis võivad ohustada Mauritaania arengut ja selle elanike elamistingimuste parandamist;

10. rõhutab, et Mauritaania elanikke, keda mõjutab juba tõsiselt majandus- ja toidukriis, ei tohi muuta praeguse poliitilise kriisi pantvangideks, ning palub Euroopa Komisjonil rakendada demokraatia ja inimõiguste Euroopa rahastamisvahendi raames kodanikuühiskonna jaoks mõeldud toetusprojekte;

11. nõuab tungivalt, et hunta kaaluks mitmekülgset kasu, mida tooks Mauritaania elanikele osalemine rahu, demokraatiat, õitsengut ning inimeste, sotsiaalset ja kurtuurilist arusaama käsitlevas poliitilises protsessis, mida rõhutati Vahemere tippkohtumisel 13. juulil 2008, kus osales ka Mauritaania Islamivabariigi president šeik Sidi Mohamed Ould Abdallahi;

12. tervitab AKV suursaadikute komitee delegatsiooni saatmist Mauritaaniasse ning märgib 14. septembri 2008. aasta Mauritaania rahvusassamblee resolutsiooni vastuvõtmist;

13. otsustab saata Mauritaaniasse AKV-ELi parlamentaarse delegatsiooni, et see aitaks Mauritaania parlamendil taas leida oma ühtsus ja otsida kriisist väljapääsu, mis sobiks kõikidele osalistele;

14. teeb kaaspresidendile ülesandeks edastada käesolev resolutsioon AKV-ELi nõukogule, Euroopa Komisjonile, üleaafrikalisele parlamendile, Aafrika Liidu komisjonile, Araabia Magribi Liidule, ÜRO Julgeolekunõukogule ja rahvusassambleele ning teistele Mauritaania ametiasutustele.

[1] Vastu võetnud AKV-ELi parlamentaarse ühisassamblee poolt 28. novembril 2008 Port Moresbys (Paapua Uus-Guinea).

--------------------------------------------------